Byna 200 000 aansoeke reeds vir Gauteng-skole ontvangPanyaza Lesufi, LUR vir onderwys in Gauteng (Foto: Oupa Mokoena/African News Agency (ANA) Die aanlynregistrasie vir gr. 1- en gr. 8-leerders vir die 2020-skooljaar het eers vanoggend om 08:00 geopen, maar beskikbare plekke was reeds binne die eerste twee uur reeds meer as halfpad vol. Groot getalle ouers het na die Diepsloot-jeugsentrum gestroom om hulp by beamptes van die Gautengse departement van onderwys te kry om vir hul kinders aansoek te doen. “Verlede jaar dié tyd het ons al sowat 100 000 aansoeke ontvang. Vandag het ons al 195 000 aansoeke ontvang, wat beteken ons het verlede jaar se syfer verdubbel,” het Panyaza Lesufi, LUR vir onderwys, aan joernaliste gesê. “Onthou, ons het 320 000 plekke beskikbaar, so as ons al amper by 200 000 is, gaan ons baie vinnig ons teiken bereik.” Ouers het gesê hulle is in hul skik met die vinnige aansoekproses, terwyl sommige die departement geloof het dat hulle die sentrum vir ouers beskikbaar gestel het aangesien nie alle huishoudings toegang tot internet het nie. Lesufi het gesê daar kan moontlik vertragings op die aansoekstelsel wees weens die hoë getal besoekers aan die aanlynregistrasieplatform. Hy het ouers aangemoedig om net aan te hou probeer totdat hul aansoeke voltooi is. Lesufi het vroeër gesê ouers kan vir enige skool van hul keuse aansoek doen. Geen taal sal tydens registrasies voorkeur geniet nie, hoewel die stelsel wel aandui in watter tale leerders by ŉ spesifieke skool geakkommodeer kan word. Ouers het nog geleentheid tot middernag op 22 Julie om aansoek te doen, maar word aangemoedig om vinnig te spring om teleurstelling te voorkom.